CELEX: 32020R1164
Language: sk
Date: 2020-08-06 00:00:00
Title: Vykonávacie nariadenie Komisie (EÚ) 2020/1164 zo 6. augusta 2020, ktorým sa stanovuje dočasná výnimka z určitých ustanovení vykonávacieho nariadenia (EÚ) 2019/2072, pokiaľ ide o opatrenia na zabránenie zavlečeniu škodcu Agrilus planipennis Fairmaire z Kanady a zo Spojených štátov do Únie a jeho rozšíreniu v rámci Únie

7.8.2020   
               
               
                  SK
               
               
                  Úradný vestník Európskej únie
               
               
                  L 258/6
               
            
         VYKONÁVACIE NARIADENIE KOMISIE (EÚ) 2020/1164
         zo 6. augusta 2020,
         ktorým sa stanovuje dočasná výnimka z určitých ustanovení vykonávacieho nariadenia (EÚ) 2019/2072, pokiaľ ide o opatrenia na zabránenie zavlečeniu škodcu Agrilus planipennis Fairmaire z Kanady a zo Spojených štátov do Únie a jeho rozšíreniu v rámci Únie
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 41 ods. 2,
         keďže:
         
                     (1)
                  
                  
                     Smernica Rady 2000/29/ES (2) bola zrušená a nahradená nariadením (EÚ) 2016/2031, zatiaľ čo ustanovenia jej príloh boli nahradené ustanoveniami vykonávacieho nariadenia Komisie (EÚ) č. 2019/2072 (3).
                  
               
                     (2)
                  
                  
                     
                        Agrilus planipennis Fairmaire je škodca uvedený v časti A prílohy II k nariadeniu (EÚ) 2019/2072 ako organizmus, ktorého výskyt nie je známy v Únii. V delegovanom nariadení Komisie (EÚ) 2019/1702 (4) sa takisto uvádza ako prioritný škodca.
                  
               
                     (3)
                  
                  
                     Podľa informácií zozbieraných v roku 2018 počas dvoch auditov Komisie v Kanade a Spojených štátoch nebolo vykonávanie podmienok stanovených v časti A oddiele I bode 2.3 písmene b) prílohy IV k smernici 2000/29/ES pred vývozom dostatočne overené. Vykonávacím rozhodnutím Komisie (EÚ) 2018/1959 (5) sa preto povolilo iba zavedenie dreva Fraxinus L., Juglans ailantifolia Carr., Juglans mandshurica Maxim., Ulmus davidiana Planch. a Pterocarya rhoifolia Siebold & Zucc. s pôvodom v Kanade a Spojených štátoch („špecifikované drevo“) do Únie s úradnými potvrdeniami uvedenými v časti A oddiele I bode 2.3. písmenách a) a c) prílohy IV k smernici 2000/29/ES. Účinnosť vykonávacieho rozhodnutia (EÚ) 2018/1959 uplynula 30. júna 2020.
                  
               
                     (4)
                  
                  
                     Ustanoveniami uvedenými v bode 87 prílohy VII k nariadeniu (EÚ) 2019/2072 sa stanovujú osobitné požiadavky na zabránenie zavlečeniu škodcu Agrilus planipennis Fairmaire prostredníctvom dreva s pôvodom v určitých tretích krajinách do Únie a jeho rozšíreniu v rámci Únie. Ustanovenia časti A oddielu I bodu 2.3 písmena b) prílohy IV k smernici 2000/29/ES sú teraz uvedené v bode 87 písmene b) prílohy VII k nariadeniu (EÚ) 2019/2072.
                  
               
                     (5)
                  
                  
                     Vzhľadom na výsledky auditov Komisie, ktoré sa vykonali v Kanade a Spojených štátoch v roku 2018, sa stále považuje za vhodné povoliť uvedenie dreva Fraxinus L., Juglans ailantifolia Carr., Juglans mandshurica Maxim., Ulmus davidiana Planch. a Pterocarya rhoifolia Siebold & Zucc. s pôvodom v týchto tretích krajinách do Únie s úradnými vyhláseniami uvedenými v bode 87 písmenách a) a c) prílohy VII k nariadeniu (EÚ) 2019/2072.
                  
               
                     (6)
                  
                  
                     Toto nariadenie by sa malo uplatňovať do 30. júna 2023, aby sa umožnilo preskúmanie bodu 87 prílohy VII k nariadeniu (EÚ) 2019/2072 na základe vedeckého a technického vývoja.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Odchylne od ustanovení uvedených v bode 87 prílohy VII k nariadeniu (EÚ) 2019/2072 uvedenie dreva Fraxinus L., Juglans ailantifolia Carr., Juglans mandshurica Maxim., Ulmus davidiana Planch. a Pterocarya rhoifolia Siebold & Zucc. („špecifikované drevo“), ako je opísané v prílohe k tomuto nariadeniu, s pôvodom v Kanade a Spojených štátoch do Únie sa povoľuje len s úradnými potvrdeniami uvedenými v bode 87 písmenách a) a c).
         
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa do 30. júna 2023.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. augusta 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 317, 23.11.2016, s. 4.
         
            (2)  Smernica Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Ú. v. ES L 169, 10.7.2000, s. 1).
         
            (3)  Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).
         
            (4)  Delegované nariadenie Komisie (EÚ) 2019/1702 z 1. augusta 2019, ktorým sa dopĺňa nariadenie Európskeho parlamentu a Rady (EÚ) 2016/2031 zostavením zoznamu prioritných škodcov (Ú. v. EÚ L 260, 11.10.2019, s. 8).
         
            (5)  Vykonávacie rozhodnutie Komisie (EÚ) 2018/1959 z 10. decembra 2018 o výnimke zo smernice Rady 2000/29/ES, pokiaľ ide o opatrenia na zabránenie zavlečeniu škodlivého organizmu Agrilus planipennis (Fairmaire) prostredníctvom dreva s pôvodom v Kanade a Spojených štátoch amerických do Únie a jeho rozšíreniu v nej (Ú. v. EÚ L 315, 12.12.2018, s. 27).
      
      
         
            PRÍLOHA
            
               Špecifikované drevo uvedené v článku 1
            
            Špecifikované drevo je drevo opísané v tejto tabuľke:
            
                        Rastliny, rastlinné výrobky a iné predmety:
                     
                     
                        Číselné znaky KN
                     
                  
                        Drevo Fraxinus L., Juglans ailantifolia Carr., Juglans mandshurica Maxim., Ulmus davidiana Planch. a Pterocarya rhoifolia Siebold & Zucc., okrem dreva vo forme
                        
                                    —
                                 
                                 
                                    štiepok, triesok, pilín, hoblín, zvyškov a odpadu z dreva získaných úplne alebo čiastočne z uvedených stromov,
                                 
                              
                                    —
                                 
                                 
                                    obalového materiálu z dreva, vo forme debien, debničiek, klietok, bubnov a podobných obalov, jednoduchých paliet, skriňových paliet a iných nakladacích plošín, káblových bubnov, prekladov, tiež tých, ktoré sa používajú na účel prepravy predmetov všetkých druhov, okrem prekladov podopierajúcich zásielky dreva, ktoré sú vyrobené z dreva rovnakého typu a kvality ako drevo v zásielke a ktoré spĺňajú rovnaké rastlinolekárske požiadavky Únie ako drevo v zásielke,
                                    ale vrátane dreva, ktoré si nezachovalo svoj prirodzený oblý povrch, nábytku a iných predmetov vyrobených z nespracovaného dreva
                                 
                              
                     
                        ex 4401 12 00 
                        ex 4403 12 00 
                        ex 4403 99 00 
                        ex 4404 20 00 
                        ex 4406 12 00 
                        ex 4406 92 00 
                        4407 95 10 
                        4407 95 91 
                        4407 95 99 
                        ex 4407 99 27 
                        ex 4407 99 40 
                        ex 4407 99 90 
                        ex 4408 90 15 
                        ex 4408 90 35 
                        ex 4408 90 85 
                        ex 4408 90 95 
                        ex 4416 00 00 
                        ex 9406 10 00